
 ที่ปรึกษาวิชาการพัฒนาสังคม


การพัฒนาประเทศภายใต้แผนพัฒนาเศรษฐกิจและสังคมแห่งชาติตลอดระยะเวลากว่า  40  ปี  มุ่งเน้นการเจริญเติบโตทางเศรษฐกิจ  (Economic  Growth)  เป็นหลัก  โดยเชื่อว่าจะนำมาซึ่งความมั่นคงของคนในประเทศ  แต่จากข้อสรุปก่อนเข้าสู่ช่วงแผนพัฒนาเศรษฐกิจและสังคมแห่งชาติ  ฉบับที่  8  ที่กล่าวว่า  “เศรษฐกิจดี  สังคมมีปัญหา  การพัฒนาไม่ยั่งยืน”  ทำให้เกิดการปรับเปลี่ยนแนวคิดการพัฒนาประเทศมาสู่การพัฒนาที่มุ่งเน้นคนเป็นศูนย์กลาง  โดยมีการพัฒนาเศรษฐกิจเป็นเพียงเครื่องมือในการพัฒนาคน  และขณะเดียวกันก็มีการปฏิรูปกระบวนการพัฒนาและกลไกการพัฒนาควบคู่กันไป  โดยเฉพาะอย่างยิ่งคือการพัฒนาระบบราชการ  ซึ่งเป็นกลไกสำคัญของกระบวนการพัฒนาจนนำไปสู่การปรับเปลี่ยนกระบวนการบริหารจัดการและโครงสร้างของกระทรวง  ทบวง  กรม  ให้มีขีดความสามารถที่จะรองรับการเปลี่ยนแปลงของกระแสโลกาภิวัตน์  และเป็นกลไกที่สำคัญในการพัฒนาประเทศอย่างแท้จริง


กรมพัฒนาสังคมและสวัสดิการ  กระทรวงการพัฒนาสังคมและความมั่นคงของมนุษย์  จึงได้จัดตั้ง  “ศูนย์พัฒนาสังคม”  ขึ้นในปีงบประมาณ  2549  โดยปรับบทบาทและภารกิจของหน่วยงานส่วนกลางที่ตั้งอยู่ในส่วนภูมิภาค  ได้แก่  ศูนย์พัฒนาและสงเคราะห์ชาวเขา  จำนวน  14  แห่ง  และนิคมสร้างตนเอง  จำนวน  43  แห่ง  เป็นศูนย์พัฒนาสังคม  และจัดตั้งขึ้นใหม่อีก  18  แห่ง  เพื่อให้สามารถดำเนินการครอบคลุมทั้ง  75  จังหวัด  และเป็นหน่วยงานที่มุ่งเน้นการพัฒนาสังคมที่มีกลุ่มเป้าหมาย  คือ  ผู้ประสบปัญหาของสังคมเป็นศูนย์กลางการพัฒนาในฐานะที่เป็นทั้งผู้ดำเนินการพัฒนาและผู้ได้รับประโยชน์จากการพัฒนา  โดยใช้กลไกของครอบครัว  ชุมชนและภาคีเครือข่ายที่เกี่ยวข้องในพื้นที่เป็นพลังขับเคลื่อนให้การพัฒนาดำเนินการอย่างต่อเนื่อง  ส่งเสริมและสนับสนุนให้กลุ่มเป้าหมาย  ได้แก่  เด็กและเยาวชน  คนพิการและผู้สูงอายุ  มีการรวมตัวกันเป็นกลุ่มหรือองค์กรในแต่ละตำบล  และดำเนินกิจกรรมพัฒนาคุณภาพชีวิตของตนเองและครอบครัวผ่านกระบวนการเรียนรู้รวมกัน  เพื่อเสริมสร้างความเข้มแข็งขององค์กรชุมชนของตนเอง  จนกลายเป็นกลไกสำคัญที่ผลักดันให้เกิดกระบวนการพัฒนาที่ยั่งยืน  และนำไปสู่การพึ่งตนเองได้ในที่สุด  การศึกษาถึงแนวทางการดำเนินงานของศูนย์พัฒนาสังคมและวิเคราะห์ถึงปัจจัยที่มีผลต่อการเสริมสร้างความเข้มแข็งขององค์กรชุมชน  แล้วนำผลที่ได้จากการศึกษาไปพัฒนารูปแบบ  วิธีการดำเนินงานของศูนย์พัฒนาสังคม  ตลอดจนภาคีเครือข่ายที่เกี่ยวข้องจึงเป็นสิ่งน่าสนใจและจำเป็นอย่างยิ่ง  และนั้นคือมูลเหตุแห่งแรงจูงใจในการศึกษาวิจัยเรื่อง  “ศูนย์พัฒนาสังคมกับการเสริมสร้างความเข้มแข็งขององค์กรชุมชน”  ซึ่งมีวัตถุประสงค์เพื่อศึกษาแนวความคิดของการพัฒนาเพื่อการพึ่งตนเอง  การมีส่วนร่วมและการพัฒนาองค์กรชุมชน  ตลอดจนแนวทางการดำเนินงานและกระบวนการพัฒนาของศูนย์พัฒนาสังคม  รวมทั้งศึกษาวิเคราะห์ถึงปัจจัยที่มีผลต่อการเสริมสร้างความเข้มแข็งขององค์กรชุมชนที่ศูนย์พัฒนาสังคมทั้ง  75  จังหวัด  ได้ดำเนินการเมื่อปีงบประมาณ  2549  ครอบคลุมพื้นที่มากกว่า  852  ตำบล  โดยการศึกษาค้นคว้าครั้งนี้เป็นการศึกษาค้นคว้าจากเอกสารทางวิชาการและงานวิจัยที่เกี่ยวข้อง  รวมทั้งเอกสารการรายงานผลการปฏิบัติงานของศูนย์พัฒนาสังคมและการสอบถามเจ้าหน้าที่ที่เกี่ยวข้องของสำนักพัฒนาสังคมและผู้อำนวยการศูนย์พัฒนาสังคมที่เป็นแกนนำในกลุ่มจังหวัดต่างๆ


ผลการศึกษาปรากฏว่า  ศูนย์พัฒนาสังคมในฐานะปัจจัยภายนอกชุมชนมีตัวแปรสำคัญที่เอื้อต่อการเสริมสร้างความเข้มแข็งขององค์กรชุมชน  3  ประการ  กล่าวคือ  เจ้าหน้าที่ในฐานะนักพัฒนา  ซึ่งจำเป็นต้องมีความเชื่อมั่นในศักยภาพของกลุ่มเป้าหมาย  และเข้าใจถึงแนวทางการพัฒนาองค์กรชุมชน  ตลอดจนตระหนักถึงบทบาทของตนเองในกระบวนการเรียนรู้ร่วมกันกับองค์กรชุมชน  ผลการศึกษาพบว่า  เจ้าหน้าที่ส่วนใหญ่มีคุณวุฒิไม่ตรงกับงาน  แต่มีประสบการณ์การทำงานกับชุมชน  สามารถเข้าร่วมในกระบวนการเรียนรู้ร่วมกันกับสมาชิกและผู้นำองค์กรเป็นอย่างดีจนได้รับการยอมรับจากองค์กรชุมชน  แต่อย่างไรก็ตามก็ยังขาดทักษะความเชี่ยวชาญเฉพาะด้านที่จำเป็นต่อการเอื้ออำนวยให้องค์กรชุมชนขับเคลื่อนไปอย่างมีประสิทธิภาพ  แต่จากการศึกษาถึงปัจจัยด้านการบูรณาการกับภาคีเครือข่ายพบว่า  มีการบูรณาการกับภาคีเครือข่ายอย่างชัดเจนในรูปของคณะทำงานหรือคณะกรรมการบริหารโครงการ  สามารถหนุนเสริมและเติมเต็มในส่วนที่เป็นข้อจำกัดซึ่งกันและกันได้เป็นอย่างดี  จนอาจกล่าวได้ว่าเป็นการบูรณาการในทุกระดับทั้งระดับบุคคลและสถาบันส่วนปัจจัยด้านกระบวนการพัฒนาที่เอื้อต่อการเสริมสร้างความเข้มแข็งขององค์กรชุมชนพบว่า  ศูนย์พัฒนาสังคมได้กำหนดกระบวนการพัฒนาสังคมผ่านการดำเนินกิจกรรมและพิจารณาไตร่ตรองจากกิจกรรม  (Action – Reflection  Process)  อันเป็นการเสริมสร้างกระบวนการเรียนรู้จากการปฏิบัติให้เหมาะสมและสอดคล้องกับเงื่อนไขข้อเท็จจริงและศักยภาพขององค์กรชุมชนอย่างแท้จริง


สำหรับปัจจัยภายในองค์กรชุมชนพบว่า  สมาชิกขององค์กรชุมชนที่จำแนกออกเป็นด้านตามกลุ่มเป้าหมายจะมีทัศนะและการรับรู้ต่อตนเองที่คล้ายคลึงกัน  ทำให้มีอุดมการณ์ใกล้เคียงกัน  มีการกำหนดวัตถุประสงค์และเป้าหมายขององค์กรที่ชัดเจน  สามารถเป็นสิ่งยึดเหนี่ยวและสนับสนุนให้เกิดการมีส่วนร่วมในการดำเนินงาน  ส่วนการมีผลประโยชน์ร่วมกันทางเศรษฐกิจจะเป็นสิ่งสำคัญในการริเริ่มกิจกรรมและสร้างการมีส่วนร่วม  แต่ทั้งนี้ผู้นำต้องตระหนักถึงความต้องการด้านอื่นของสมาชิก  และกระตุ้นให้เกิดกิจกรรมที่ตอบสนองความต้องการของสมาชิกให้มากที่สุดตามศักยภาพขององค์กร  สำหรับผู้นำองค์กรชุมชนจะเป็นผู้นำที่มีภาวะการนำโดยธรรมชาติผ่านการเลือกตั้งจากสมาชิกทำให้เกิดการยอมรับจากสมาชิก  ซึ่งโดยส่วนใหญ่ในระยะเริ่มต้นกิจกรรมสมาชิกส่วนใหญ่จะมีส่วนร่วมในกิจกรรมค่อนข้างน้อย  แต่จากความคาดหวังต่อผลสำเร็จของกิจกรรมทำให้มีแนวโน้มของการมีส่วนร่วมเพิ่มมากขึ้น  สำหรับชาวบ้านทั่วไปโดยส่วนใหญ่ยังไม่รับรู้การดำเนินงานขององค์กรชุมชน  ทำให้ไม่เข้ามาร่วมสนับสนุนกิจกรรมได้  จำเป็นอย่างยิ่งที่ศูนย์พัฒนาสังคมจะต้องดำเนินการประชาสัมพันธ์เชิงรุกในทุกรูปแบบ  ส่วนการบริหารจัดการองค์กรชุมชนพบว่า  เป็นการบริหารจัดการในรูปของคณะกรรมการแบบเป็นทางการ  และเน้นการมีส่วนในการตัดสินใจของสมาชิก  แต่ยังขาดการกำหนดกิจกรรมและช่องทางการติดต่อสื่อสารยังไม่ชัดเจนเป็นระบบ  จำเป็นต้องกระตุ้นเร้าให้องค์กรชุมชนตระหนักถึงความสำคัญและกำหนดรูปแบบหรือระบบให้ชัดเจน  เพื่อประสิทธิภาพในการบริหารจัดการ  ส่วนกิจกรรมพัฒนาพบว่า  องค์กรชุมชนยังไม่สามารถจัดกิจกรรมที่หลากหลายและตอบสนองต่อความต้องการของสมาชิกได้อย่างทั่วถึงและครอบคลุมทุกองค์กรของชีวิต  แต่มีแนวโน้มในการพัฒนาแบบแผนของการเรียนรู้  และพัฒนาทางเลือกในการพัฒนาคุณภาพชีวิตนอกเหนือจากกิจกรรมทางเศรษฐกิจมากยิ่งขึ้น


จากภาพรวมของการศึกษา  แม้ว่าองค์กรชุมชนที่ศูนย์พัฒนาสังคมสนับสนุนการดำเนินงานยังอาจไม่สามารถบริหารจัดการกิจกรรมเพื่อตอบสนองต่อความต้องการ  และพัฒนาคุณภาพชีวิตของสมาชิกได้อย่างสมบูรณ์และต่อเนื่อง  รวมทั้งยังมีภาระจำกัดที่จะเผชิญกับภาวะวิกฤติต่างๆ ได้  แต่โดยภาพรวมก็มีสิ่งบ่งชี้ให้เห็นถึงการสร้างรากฐานการพัฒนาให้เกิดขึ้นในชุมชน  และมีอีกหลายสิ่งที่บ่งชี้ให้เห็นถึงแนวโน้มการพัฒนาศักยภาพในการเรียนรู้และมีแบบแผนการสร้างองค์ความรู้ด้านการบันทึกเป็นลายลักษณ์อักษร  ตลอดจนสมาชิกมีความคาดหวังต่อผลสำเร็จขององค์กรชุมชนเพิ่มมากขึ้น  ซึ่งถือเป็นสิ่งน่าพึงพอใจเมื่อเปรียบเทียบกับระยะเวลาดำเนินการ  แต่อย่างไรก็ตามศูนย์พัฒนาสังคมจำเป็นต้องพัฒนาบุคลากรให้มีความรู้  ทัศนคติและทักษะความชำนาญที่สามารถรองรับและสร้างภูมิคุ้มกันแก่องค์กรชุมชนได้ภายใต้กระแสการเปลี่ยนแปลงทางสังคม  และจำเป็นต้องสร้างและพัฒนาฐานข้อมูลให้สมบูรณ์เป็นปัจจุบัน  ตลอดจนสนับสนุนการจัดการองค์ความรู้เพื่อนำไปสู่ตัวแบบที่ดีในการดำเนินงานพัฒนาศักยภาพกลุ่มเป้าหมาย  และสิ่งสำคัญที่ศูนย์พัฒนาสังคมจำเป็นต้องรีบเร่งดำเนินการ  คือ  การประชาสัมพันธ์เชิงรุก  เพื่อสร้างการรับรู้ในบทบาทภารกิจและแนวทางการดำเนินงาน  ตลอดจนกระตุ้นเร้าให้สังคมเข้ามามีส่วนร่วมในการเสริมสร้างความเข้มแข็งขององค์กรชุมชน  จนสามารถเป็นกลไกสำคัญในการพัฒนาคุณภาพชีวิตของตนเอง  สร้างความเข้มแข็งให้แก่ชุมชนและนำไปสู่การพึ่งตนเองได้อย่างแท้จริง
